## Pravilnik o utvrđivanju sukladnosti i kakvoći proizvoda naoružanja i vojne opreme

### NN 24/2003 (18.2.2003.), Pravilnik o utvrđivanju sukladnosti i kakvoći proizvoda naoružanja i vojne opreme

# MINISTARSTVO OBRANE

351

Na
temelju članka 27. stavka 2. Zakona o proizvodnji, remontu i prometu naoružanja
i vojne opreme (»Narodne novine«, broj 33/02.) donosim

## PRAVILNIK

### O UTVRĐIVANJU SUKLADNOSTI I KAKVOĆI PROIZVODA NAORUŽANJA I VOJNE OPREME

I.
TEMELJNE ODREDBE

Članak
1.

Ovim Pravilnikom propisuje se postupak izrade
dokumentacije o kakvoći proizvoda naoružanja i vojne opreme (u daljnjem tekstu:
NVO), sadržaj propisa o kakvoći proizvoda NVO-a, program ispitivanja i način
utvrđivanja sukladnosti NVO-a s propisanim zahtjevima o kakvoći prije
stavljanja NVO-a u uporabu u Oružane snage Republike Hrvatske (u daljnjem
tekstu: Oružane snage) bilo da se radi o razvoju, transferu tehnologije,
proizvodnji, modernizaciji, modifikaciji, remontu ili uvozu.

Članak
2.

Pod
pojmom naoružanja i vojne opreme za potrebe Oružanih snaga i Ministarstva
unutarnjih poslova podrazumijeva se naoružanje i vojna oprema propisani u
skladu s člankom 4. Zakona o proizvodnji, remontu i prometu naoružanja i vojne
opreme.

Utvrđivanje
sukladnosti s propisanim zahtjevima za NVO u smislu ovoga Pravilnika je
potvrđivanje zadovoljenja zahtjeva postavljenih pred NVO.

 Članak 3.

Postupci utvrđivanja (ocjenjivanja) sukladnosti ovise
o teh­nič­koj složenosti proizvoda NVO-a i obuhvaćaju:

– utvrđivanje sukladnosti koje provodi proizvođač,
uvoznik ili ovlaštena osoba,

– utvrđivanje sukladnosti uzorka (prototipa)
proizvoda posredstvom ovlaštene osobe,

– utvrđivanje sukladnosti koje provodi ovlaštena
osoba na temelju uzorka izuzetog metodom slučajnog uzorkovanja,

– ocjenjivanje sustava kakvoće proizvodnje kod
pravnih osoba i nadzor pravilnog funkcioniranja sustava koji provodi ovlaš­tena
osoba,

– ocjenjivanje sustava kakvoće proizvoda kod pravnih osoba
i nadzor pravilnog funkcioniranja sustava koji provodi ovlaštena osoba,

– utvrđivanje sukladnosti proizvoda s potvrđenom
vrstom proizvoda ili zahtjevima koje provodi proizvođač, uvoznik ili ovlaš­tena
osoba na svakom pojedinom proizvodu ili statistički odabranom uzorku,

– druge postupke ocjenjivanja sukladnosti
(ispitivanja u postrojbama itd.).

Članak 4.

Za kakvoću proizvedenog NVO-a i njegovu sukladnost s
postavljenim zahtjevima odgovoran je proizvođač/dobavljač.

Članak 5.

Sukladnost iz članka 2. stavka 2. utvrđuje se na
temelju dokumentacije o kakvoći proizvoda NVO-a, odnosno propisa o kakvoći (u
daljnjem tekstu: PKP) ili na temelju programa ispitivanja (u daljnjem tekstu:
PI).

Članak 6.

PKP-om se utvrđuju:

– tehnički podaci o sredstvima ili sustavima NVO-a

– sadržaj sredstava ili sustava NVO-a

– pripadajuća tehnička dokumentacija

– zahtjevi kakvoće sredstava ili sustava NVO-a

– metode ispitivanja i provjere propisanih značajki i
kakvoće

– kriteriji za utvrđivanje i ocjenu kakvoće sredstava
ili sustava NVO-a.

PKP-om se utvrđuju samo one značajke NVO-a koje nisu
određene nekim drugim propisom o kakvoći ili normom na koju se, u tom slučaju,
treba samo pozvati.

II.
POSTUPAK IZRADE PROPISA O KAKVOĆI PROIZVODA NAORUŽANJA I VOJNE OPREME

Članak
7.

PKP se
izrađuje u tri faze:

– I.
faza – prednacrt PKP-a

– II.
faza – nacrt PKP-a

– II.
faza – konačni PKP.

Članak 8.

U I. fazi izrade PKP-a nastaje prednacrt PKP-a kao
dio razvojnog projekta na planu određivanja ispitno-tehničke dokumentacije za
provjeru sukladnosti razvijenog sredstva s postavljenim taktičko-tehničkim
zahtjevima (u daljnjem tekstu: TTZ), a služi za prijam i ispitivanje
prototipova sredstava NVO-a.

Članak 9.

U I. fazi nositelji razvoja NVO-a, nositelji izrade prototipova
ili prototipskih dijelova NVO-a te nositelji tehničkog usvajanja proizvodnje i
remonta NVO-a su proizvođači, znanstvene ustanove te remontni kapaciteti
Oružanih snaga i Ministarstva unutarnjih poslova (u daljnjem tekstu: pravni
subjekti).

Pravni subjekti iz stavka 1. ovoga članka nakon
završetka razvoja NVO-a podnose Ministarstvu obrane prijedlog prednacrta PKP-a
za određeno sredstvo NVO-a.

Ministarstvo obrane u roku od 15 dana osniva stručno
povjerenstvo čiji su članovi djelatnici ustrojstvenih cjelina Ministarstva
obrane i ostalih ustrojstvenih cjelina strukovno zainteresiranih za NVO-a, a
prema potrebi i djelatnici drugih tijela državne uprave.

Stručno povjerenstvo usuglašava prijedlog prednacrta
PKP-a s pravnim subjektom iz stavka 1. ovoga članka te donosi ocjenu kakvoće po
pitanju sukladnosti tehničkih zahtjeva iz PKP-a i TTZ-a za sredstvo NVO-a.

Prijedlog prednacrta PKP-a ovjerava Ministarstvo
obrane na prijedlog stručnog povjerenstva.

 Na konačni
prijedlog prednacrta PKP-a suglasnost obvezatno daju nadležne ustrojstvene
cjeline Ministarstva obrane (u daljnjem tekstu: taktički i tehnički nositelj za
sredstvo NVO-a).

Članak 10.

U II. fazi izrađuje se nacrt PKP-a koji služi za
prijam i ispitivanje sredstava NVO-a iz nulte serije (u daljnjem tekstu: »0«
serija).

Članak 11.

U II. fazi pravni je subjekt dužan za izradu
prijedloga nacrta PKP-a dobiti odobrenje za proizvodnju »0« serije.

Pravni subjekt podnosi Ministarstvu obrane prijedlog
nacrta PKP-a za sredstvo NVO-a.

Stručno povjerenstvo odgovorno je za usuglašavanje
prijed­loga nacrta PKP-a s pravnim subjektom te ocjenu predloženog nacrta PKP-a
po pitanju sukladnosti tehničkih zahtjeva PKP-a i TTZ-a za sredstvo NVO-a te
prikladnosti i suvremenosti metoda za njihovo dokazivanje.

Na konačni prijedlog nacrta PKP-a suglasnost su
obvezni dati taktički i tehnički nositelj za sredstvo NVO-a.

Prijedlog nacrta PKP-a ovjerava Ministarstvo obrane
na prijedlog stručnog povjerenstva.

Članak 12.

U III. fazi izrađuje se konačni PKP koji služi za
prijam i ispitivanje sredstava NVO-a iz serijske proizvodnje NVO-a.

Članak 13.

U III. fazi pravni je subjekt dužan za izradu
prijedloga PPK-a dobiti odobrenje za serijsku proizvodnju.

Stručno povjerenstvo odgovorno jeza
usuglašavanje prijed­loga PKP-a s pravnim subjektom, za ocjenu predloženog
PKP-a po pitanju sukladnosti tehničkih zahtjeva PKP-a i TTZ-a za sredstvo NVO-a
te prikladnosti i suvremenosti metoda za njihovo dokazivanje.

Na konačni prijedlog PKP-a suglasnost su obvezni dati
taktički i tehnički nositelj za sredstvo NVO-a.

Na prijedlog stručnog povjerenstva za usuglašavanje
PKP-a ministar obrane ili ovlašteni pomoćnik ministra obrane ovjerava PKP i
donosi rješenje o njegovu usvajanju ili izmjeni.

Članak 14.

PKP se izrađuje na formatu A4.

Iznimno od stavka 1. ovoga članka, prilozi i crteži
koji ne mogu stati na format A4 mogu se izraditi na formatu A3 uz uvjet da se
mogu saviti i složiti na format A4.

Izgled i sastav naslovne stranice PKP-a nalazi se u
prilogu ovoga Pravilnika i njegov je sastavni dio.

Članak 15.

 Pri
određivanju naziva PKP-a potrebno se pridržavati općeg načela da je prva
ključna riječ imenica. Iza imenice dolaze atributi koji označuju vrstu,
funkciju, oblik i slično.

Naziv temeljnog sredstva tehnički nositelj usklađuje
sa srodnim nazivima iz operativne evidencije materijalnih sredstava na uporabi
u Ministarstvu obrane i Oružanim snagama.

Naziv PKP-a može se sastojati od jednog, dva ili tri
dijela:

a) Ako se PKP ne raščlanjuje u više djelomičnih
PKP-a, naziv PKP-a sastoji se od jednog dijela i piše se velikim slovima

(npr.: MINA 120 mm M94).

b) Ako se PKP odnosi na podsustav temeljnog sredstva,
naziv PKP-a sastoji se od naziva sredstva i naziva podsustava, pri čemu se
naziv podsustava piše velikim slovima

(npr.: MINA 120 mm M94

PUNJENJE TEMELJNO M93).

c) Ako
se želi odrediti bliža pripadnost vrsti temeljnog sredstva ili pripadnost
podsustavu, naziv PKP-a sastoji se od tri dijela

(npr.:
MINA 120 mm M94

PUNJENJE
TEMELJNO M93

KAPSULA
INICIJALNA E-90).

Članak
16.

Oznaka
PKP-a služi za identifikaciju, a sastoji se od tri dijela:

–
skraćenice PKP-a

–
rednog broja iz registra PKP-a koji vodi nadležna ustrojstvena cjelina

–
godine izdanja

(npr.:
PKP 0001/02).

III.SADRŽAJ PROPISA O KAKVOĆI PROIZVODA NAORUŽANJA I VOJNE OPREME

Članak
17.

PKP
proizvoda NVO-a sastoji se od:

a)
predmeta PKP-a

b)
tehničkih podataka

c)
sadržaja sredstva

d)
pripadajuće tehničke dokumentacije

e)
zahtjeva kakvoće

f)
metoda ispitivanja i provjere kakvoće i

g)
kriterija za utvrđivanje kakvoće.

Dijelovi
PKP-a obvezatno se unose redom navedenim u stavku 1. ovoga članka.

Članak
18.

a)
Predmet

Predmet
sadrži sažeti opis namjene sredstva te naziv sredstva odnosno uređaja na koje
se odnosi osnovno sredstvo (npr.: ovim PKP-om se propisuju zahtjevi kakvoće,
metode i kriteriji za utvrđivanje kakvoće MINE 120 mm M94).

Članak 19.

b)
Tehnički podatci

Tehnički
podatci o sredstvu sadrže osnovne podatke koji identificiraju sredstvo, namjenu
sredstva te tehničke značajke iz TTZ-a za koje se propisuju zahtjevi kakvoće i
u skladu s kojima se provjeravaju sredstva NVO-a.

Članak 20.

c)
Sadržaj sredstva

Sadržaj
sredstva obuhvaća elemente od kojih se sastoji NVO počevši od osnovnog
sredstva, pojedinačnih sklopova i podsklopova pa do pakiranja i popratne
tehničke dokumentacije, s temeljnim podatcima za identifikaciju potrebnu pri
zaprimanju sredstva.

Članak 21.

d)
Pripadajuća tehnička dokumentacija

Pripadajuća
tehnička dokumentacija sastoji se od tehničke dokumentacije na koju se poziva
PKP i koja je sastavni dio tehničke dokumentacije PKP-a, a to je:

a)
popis određene konstrukcijske i tehnološke dokumentacije specifičnih sklopova i
dijelova, kada se PKP na nju poziva u pojedinim zahtjevima i kada je ona
neophodan sastavni dio PKP-a,

b)
popis pojedinačnih PKP-a za temeljno sredstvo na koje se poziva PKP,

c)
popis normi potrebnih za bolje definiranje određenih značajki, odnosno onih na
koje se poziva određeni PKP.

Članak
22.

e)
Zahtjevi kakvoće

Pri
navođenju zahtjeva kakvoće treba voditi računa o potpunom ispunjavanju TTZ-aako se PKP odnosi na temeljno sredstvo, odnosno zahtjeve kakvoće podsustava
temeljnog sredstva koji osiguravaju njegovu funkciju.

Zahtjevi kakvoće moraju se iskazati u mjerljivim
veličinama koje se mogu provjeriti. Brojčane vrijednosti i odstupanja treba
izražavati u zakonom propisanim mjernim jedinicama.

Zahtjevi moraju biti kratki, jasni i precizni.
Uopćene zah­tjeve i zahtjeve koji se ne mogu provjeriti ne treba unositi u PKP.

Zahtjevi u pogledu izrade, montaže, podešavanja,
pakiranja, označivanja i skladištenja, kao i drugi tehnološki elementi
propisuju se samo onda ako se bez njih ne mogu zadovoljiti određeni zahtjevi
kakvoće. Takvi zahtjevi mogu se propisati samo u prednacrtu i nacrtu PKP-a.

Članak 23.

Zahtjevi kakvoće moraju sadržavati sljedeće značajke:

a) Dimenzije i mase:

Obuhvaćaju oblik, gabaritne mjere i masu. Izražavaju
se u zakonskim mjernim jedinicama, fiksnim vrijednostima i tolerancijama.

b) Značajke funkcionalnosti i sigurnosti pri uporabi:

Propisuju se za sve predviđene uvjete eksploatacije prema
važnosti i u ovisnosti o autonomnoj namjeni sredstva, odnosno uređaja. Zahtjevi
se propisuju za sredstvo kao sustav, a zatim za njegove podsustave za koje ne
postoji ili se ne izrađuje poseban PKP. Za funkcionalne značajke sustava za
koje postoji PKP treba navesti naziv i oznaku PKP-a, odnosno norme za sklopove
i pojedine glavne dijelove.

c) Mehaničke, električne, akustičke, optičke,
optoelektronske i druge značajke:

– mehaničke (sile, ostale značajke),

– električne (vrste i mogućnosti napajanja, napon,
frekvencijsko područje, osjetljivost, snaga, potrošnja itd.),

– akustične (razina dopuštene buke, ostale značajke),

– zahtjevi za elektromagnetsku kompatibilnost.

d) Izdržljivost na mehaničke utjecaje i utjecaje
okoliša:

– klimatsku izdržljivost (utjecaj temperature, vlage,
uvjeta skladištenja itd.),

– mehaničku izdržljivost (sile, udari, potresi,
vibracije, itd.),

– utjecaj nuklearnih, kemijskih i bioloških
sredstava,

– izdržljivost na elektromagnetske utjecaje,

– ostale utjecaje.

e)
Elemente integralnog tehničkog osiguranja:

– unifikacija i tipizacija,

– uporaba standardnih materijala,

– pogodnost sredstva za rukovanje i održavanje,

– pouzdanost sredstva i njegovih podsustava,

– elementi osnovnog održavanja,

– dokumentacija za rukovanje i održavanje,

– alati, mjerna i druga oprema za rukovanje i
održavanje,

– čuvanje, konzervacija, pakiranje, skladištenje i
prijevoz.

Članak 24.

f)
Metode ispitivanja i provjere kakvoće

Za
svaku od utvrđenih osobina iz članka 23. ovoga Pravilnika mora se propisati
metoda za provjeru danih osobina ili se pozvati na standardiziranu metodu
utvrđenu postojećom normom. Metode se izlažu prema redoslijedu zahtjeva, sa
svim prijeko potrebnim podatcima o mjernim sredstvima i shemama povezivanja.
Dio metoda ispitivanja može se dati u prilogu PKP-a.

U prednacrtu PKP-a propisuje se ispitivanje i
provjera svih zahtjeva kakvoće koji osiguravaju ispunjavanje TTZ-a.

U nacrtu PKP-a, osim propisa za provjeru zahtjeva
kakvoće, propisuje se i provjera osposobljenosti proizvođača za prijelaz na serijsku
proizvodnju.

Zahtijevane osobine kakvoće za sva sredstva NVO-a iz
serijske proizvodnje provjeravaju se:

– ispitivanjem i provjerom serije u međufaznoj i
završnoj kontroli,

– povremenim ispitivanjem,

– posebnim ispitivanjima specifičnih svojstava proizvoda.

U PKP-a se unose i odredbe o obvezi postojanja i
priznavanja odgovarajućih potvrda o sukladnosti i izvješća (zapisnika) o
ispitivanju dijelova i sklopova u skladu s odgovarajućom normom.

Potrebno je također propisati plan i postupak
uzimanja uzoraka u skladu s odgovarajućim normama uzorkovanja.

Članak 25.

g)
Kriteriji za utvrđivanje kakvoće

Pri
navođenju kriterija za utvrđivanje kakvoće potrebno je za svaku definiranu
značajku propisati prihvatljivu razinu kakvoće. Pri propisivanju prihvatljive
razine kakvoće potrebno je prethodno klasificirati i definirati nedostatke i
neispravne jedinice proizvoda.

IV.
PROGRAM ISPITIVANJA

Članak
26.

PI-om
se provjerava sukladnost sredstava NVO-a iz uvoza, sredstava pojedinačne
proizvodnje, jednostavnih proizvoda iz manjih serija za koje ne postoji
odgovarajući PKP te eksploatacijske značajke sredstava NVO-a.

Članak
27.

PI-om
se utvrđuje cilj ispitivanja, tehnički podatci i opis sred­stva NVO-a, tehnički
uvjeti, mjesto i vrijeme ispitivanja te popis tehničke dokumentacije prijeko
potrebne za provođenje ispitivanja. PI-om se posebno naglašavaju zahtjevi
kakvoće za sredstvo i metode za provjeru usuglašenosti sredstva s postav­ljenim
zahtjevima. PI se izrađuje na temelju definiranih TTZ i/ili ugovornih obveza za
sredstvo NVO-a.

Članak 28.

Prijedlog PI-a dobavljač/proizvođač dostavlja
nositelju ugovora.

Stručno povjerenstvo odgovorno za zaprimanje sredstva
NVO-a daje ocjenu kakvoće predloženog PI-a po pitanju sukladnosti tehničkih
zahtjeva iz programa ispitivanja i TTZ-a za sredstvo NVO-a, usuglašava
prijedlog PI-a s dobavljačem/proizvo­đačem, te utvrđuje sukladnost s propisanim
zahtjevima za sredstvo NVO-a.

Za konačni prijedlog PI-a suglasnost su obvezni dati
taktički i tehnički nositelj. Prijedlog PI-a ovjerava nositelj ugovora na
prijedlog stručnog povjerenstva.

V.
ZAVRŠNE ODREDBE

Članak 29.

Prije isporuke NVO-a proizvođač/dobavljač dužan je
Ministarstvu obrane dostaviti pismenu IZJAVU O SUKLADNOSTI proizvoda NVO-a s
utvrđenim zahtjevima odnosno normama u skladu s člankom 32. Zakona o
normizaciji (»Narodne novine« broj. 55/96.).

Članak 30.

Tijekom procesa proizvodnje i remonta, a zbog
utvrđivanja sukladnosti s propisanim zahtjevima za NVO-a, ministar obrane
ovlašten je proizvođačima uputiti i osobe koje nisu na službi u Ministarstvu
obrane i Oružanim snagama.

Proizvođači NVO-a obvezni su osigurati osobama iz
stavka 1. ovoga članka uvjete za utvrđivanje sukladnosti s propisanim
zahtjevima za NVO.

Članak 31.

Stručno povjerenstvo ima pravo zahtijevati ponavljanje
postupka potvrđivanja. Ako se utvrdi da rezultati ponovljenog postupka ne
odgovaraju postavljenim zahtjevima, troškove ponovljenog postupka i sve
posljedice koje iz toga proizađu snosi proizvođač.

Članak 32.

U slučaju da ocjena sukladnosti ne zadovoljava,
odnosno da se iz objektivnih razloga ne mogu u potpunosti ispuniti svi TTZ,
ispitivani NVO može biti zaprimljen u Oružanim snagama pod uvjetom da nije
ugrožena njegova funkcionalnost i sigurnost pri uporabi, prijevozu, rukovanju i
čuvanju. Odluku o tome donosi ministar obrane na prijedlog stručnog
povjerenstva u kojem moraju biti predstavnici taktičkog i tehničkog nositelja.
Stručno povjerenstvo utvrđuje i uvjete konačnog ispunjavanja postavljenih
TTZ-a.

Članak 33.

Ministarstvo obrane dužno je proizvođaču omogućiti
pristup poligonima i vježbalištima u skladu s odlukom ministra obrane o davanju
na korištenje vojnih poligona i vježbališta za korisnike izvan Ministarstva
obrane i Oružanih snaga.

Članak 34.

U provedbi odredaba ovoga Pravilnika obvezno je provo­đenje
mjera zaštite i osiguranja u skladu s Pravilnikom o općim i posebnim mjerama
osiguranja i zaštite proizvodnje, prometa i remonta NVO-a.

Članak 35.

Utvrđivanje sukladnosti s propisanim zahtjevima za
NVO mogu obavljati i pravne osobe koje je ovlastio (akreditirao) Dr­žavni zavod
za normizaciju i mjeriteljstvo.

Članak 36.

Izuzeće od odredaba ovoga Pravilnika moguće je samo
na temelju pisane odluke ministra obrane. Tehnički nositelj koji traži izuzeće
dužan je zahtjev za izuzećem pisano obrazložiti i dokumentirati.

Članak 37.

Ovaj Pravilnik stupa na snagu osmog (8) dana od dana
objave u »Narodnim novinama«.

Klasa: 023-03/03-04/1
Urbroj: 512-01-03-7
Zagreb, 12. veljače 2003.

Ministrica
**Željka Antunović**, v. r.

if !supportEmptyParas endif

IZGLED I SASTAV NASLOVNE STRANICE PKP-a

![](dodatni/375352.gif)

if !supportEmptyParas endif

if !supportEmptyParas endif

if !supportEmptyParas endif

if !supportEmptyParas endif

U polje (1) upisuje se naziv PKP-a.

Primjer: MINA 120 mm M94

if !supportEmptyParas endif

if !supportEmptyParas endif

U polje
(2) upisuje se skraćenica propisa o kakvoći proizvoda s njezinom brojčanom
oznakom.

Primjer:

PKP
0001/02

U
skladu s odgovarajućom fazom razvoja i proizvodnje iznad navedene brojčane
oznake PKP-a upisuje se oznaka faze:

PREDNACRT
za prototip

NACRT
za »0« seriju

a za
serijsku proizvodnju nema dodatnih oznaka.

U polje
(3) potpisuje se i ovjerava ovlaštena osoba Ministarstva obrane nakon
prethodnog usuglašavanja neposredno zainteresiranih sudionika. U usuglašavanju
propisa obvezatno sudjeluju predstavnici razvoja i proizvodnje sredstava radi
davanja objaš­njenja i pružanja stručne pomoći.

U polje
(4) upisuje se klasifikacijska oznaka.

U polje
(5) upisuje se PROPIS O KAKVOĆI PROIZVODA te datum od kada je obvezna primjena.

U polje
(6) upisuju se deskriptori (ključne riječi) kojima se označava sadržaj propisa.

U polje
(7) upisuje se oznaka stupnja tajnosti.

U polje
(8) upisuje se SADRŽAJ s brojevima i naslovima pojedinih odjeljaka i
pododjeljaka, te redni brojevi stranica. Sadržaj ne treba raščlanjivati više
nego što je to potrebno za preglednost propisa.

U polje
(9) upisuje se redni broj izdanja propisa (I. i II. izdanje).

U polje
(10) upisuje se ugovorom utvrđen nositelj razvoja odnosno proizvodnje koji je
izradio prednacrt odnosno nacrt PKP-a.

U polje
(11) može se upisati oznaka grane Oružanih snaga koja će koristiti sredstvo.

U polje
(12) upisuju se izmjene.

if !supportEmptyParas endif

IZGLED IDUĆIH STRANICA PKP-a

![](dodatni/375353.gif)
![](dodatni/375354.gif)
![](dodatni/375355.gif)

if !supportLineBreakNewLine
endif

Pravilnik, NN 24/2003-351
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)